สวัสดีครับคุณ ผมมีอาการน้ำลายเหนียวบ่อย เวลากลืนน้ำลายจะมีอาการแน่นจมูกตลอดครับ แล้วรู้สึกว่าจะมีกลิ่นเหม็นคาวออกมาจากปาก และจมูกด้วยครับ รบกวนคุณวินิจฉัยว่าเกิดจากสาเหตุใดได้บ้างครับ ขอบพระมากครับ
สวัสดีค่ะ การได้กลิ่นเหม็นจากปากและจมูก อาจเกิดจาก1. การติดเชื้อในโพรงจมูก เช่น เป็นหวัด ไข้หวัดใหญ่ ไซนัสอักเสบ เป็นต้น แต่ก็จะมีอาการอื่นๆ ร่วมด้วย เช่น หากเป็นไซนัสอักเสบ ก็จะมีน้ำมูกสีเขียวหรือสีเหลืองข้น คัดจมูก รับกลิ่นได้ไม่ค่อยดี มีปวดบริเวณไซนัส ลมหายใจมีกลิ่นเหม็น มีกลิ่นปาก มีไข้ อ่อนเพลีย เป็นต้น2. มีนิ่วในทอนซิล เกิดจากการรวมตัวของแบคทีเรียและเซลล์ที่ตายแล้ว โดยจะเห็นเป็นกลุ่มหรือก้อนสีเหลืองหรือสีขาว อาจไม่มีอาการใดๆ หรือมีอาการเพียงเล็กน้อย เช่น มีกลิ่นปาก ซึ่งจะทำให้ลมหายใจมีกลิ่นเหม็นไปด้วย และอาจมี ระคายเคืองคอ และทอนซิลอาจบวมโตขึ้นได้3. มีฟันผุ เหงือกอักเสบอยู่ ซึ่งทำให้ลมหายใจมีกลิ่นเหม็นตามมา4. มะเร็งในช่องปากหรือโพรงจมูก โพรงไซนัส แต่มักมีแผลหรือก้อนในปาก ในจมูก และมีอาการปวดร่วมด้วยส่วนการมีน้ำลายเหนียว ส่วนใหญ่มักเกิดจากการดื่มน้ำน้อย ร่างกายขาดน้ำ หรืออาจเกิดกำลังติดเชื้อทางเดินหายใจ เช่น ไข้หวัด ไซนัสอักเสบ เป็นต้น หรือเป็นภูมิแพ้ หรือเกิดจากการทานยาบางชนิด หรือเป็นโรคของต่อมน้ำลาย เป็นต้นในเบื้องต้น ควรดื่มน้ำเปล่าให้เพียงพอในแต่ละวัน ประมาณ 2-3 ลิตรต่อวัน โดยให้จิบบ่อยๆงดสูบบุหรี่ งดการใช้น้ำยาบ้วนปากไปก่อน เพราะอาจระคายเคืองในช่องปากได้งดอาหารรสจัด ดูแลความสะอากในช่องปากให้ดี โดยแปรงฟันทุกครั้งหลังทานอาหาร และแปรงลิ้นด้วย ใช้ไหมขัดฟันอย่างน้อยวันละ 1 ครั้งหากยังคงมีน้ำลายเหนียว หรือยังคงได้กลิ่นเหม็นจากในปากและลำคอ ก็ควรไปพบแพทย์ทางเฉพาะหู-คอ-จมูก เพื่อหาสาเหตุต่อไปค่ะ